Gunnar Halle (offiser)

For fotballspilleren med samme navn, se Gunnar Halle. 

Gunnar Halle (født 19. november 1907 på Nesodden, død 29. oktober 1986) var en norsk offiser i Luftforsvaret. Han er kjent for sin innsats under andre verdenskrig, da han ble dekorert med Krigskorset med sverd, Norges høyeste utmerkelse. Etter krigen hadde han ledende stillinger i Forsvaret og bidro til utbyggingen av Luftforsvaret.

 Utdannelse og sivilt virke 
Halle ble student i 1925 og tok fra 1926 til 1927 Hærens Flyveskole.Hvem er Hvem? 1984, Oslo: Kunnskapsforlaget, 1984, s. 183. Han studerte deretter fra 1928 ved maskinlinjen ved Norges tekniske høgskole i Trondheim, der han gikk ut i 1932. Halle arbeidet fra 1934 som ingeniør ved Arendal Smelteverk.Nekrolog, Aftenposten, 5. november 1986, s. 15. Gunnar Halle var bror av Frode Halle.

 Andre verdenskrig 
Etter Tysklands angrep på Norge i april 1940, mot slutten av kampene i Sør-Norge, var Halle med i en gruppe flygere ledet av Bjarne Øen som forlot Norge om bord på MK «Sjøgutten» som gikk ut fra Herøy (Møre og Romsdal) den 6. mai til Storbritannia <ref>Ragnar Ulstein: Englandsfarten 1, Alarm i Ålesund' 2 utgåva.</ref> der han og fire andre nordmenn en stund gjennomgikk trening med en treningsskvadron i Royal Air Force med tanke på å bli satt inn i kampene i Nord-Norge. Men da kampene der opphørte, ble nordmennene trukket fra opplæringen.Meyer:Hærens og Marinens flyvåpen 1912-1945, s. 158 Halle var i den første puljen som ble sendt til Little Norway i CanadaRagnar Wold: Slik fikk vi vinger. En beretning om opplæringen av luftpersonell i Canada 1940-45, Oslo: Damm, 1990, s. 32.. Der var han som ingeniør med på utbyggingenHjalmar Riiser-Larsen: Femti år for kongen, s. 217 av leiren. Han var også instruktør, både i Toronto og ved den videregående opplæringen ved RCAF-basen i Moose Jaw.Meyer, s. 187

Etter en tid i RAF Ferry Command, der han fraktet fly over Atlanteren, kom han i oktober 1942 til 76 Squadron, en Halifax-skvadron i RAFs Bomber Command. Der fløy han 30 tokt, det vanlige antall i en tjenesteperiode i en bombeflyskvadron. Samtlige av disse toktene så nær som ett fløy han med Krigskors-mottaker Hallvard Vikholt som navigatør.Vera Henriksen: Luftforsvarets historie–fem år i utlegd, s. 351

I hvileperioden som fulgte en avtjent tjenesteperiode, eller «tour of operations», kunne man bli plassert i stabsarbeid. Halle ble tilknyttet Forsvarets Overkommandos fjerde kontor, kjent som FO IV. Der hadde Halle kommet i kontakt med arbeidet til Kompani Linge. Så da tiden var inne for en ny tour, søkte Halle seg til 161 (Special Duty) Squadron. Også der fløy han Halifax, men i stedet for bomber ble det sluppet agenter og utstyr til motstandsarbeidet i blant annet Frankrike og Norge. I 161 Squadron ble han Flight Commander for B-Flight.Jon Tvedte:Flyvningen–det moderne eventyr, s. 133, 134

I statsråd 25. august 1944 ble major Halle tildelt Krigskorset med sverd for sin innsats som Flight Commander i 151. Bomber Squadron''.Erik Gjems-Onstad (red.): Krigskorset og St. Olavsmedaljen med ekegren, Oslo: Grøndahl Dreyer, 1995, s. 127–128. Halle hadde da 55 flygninger over fiendtlig område bak seg. Han ble overrakt Krigskorset etter freden, i en seremoni på Slottet i september 1945 da kong Haakon dekorerte en rekke personer for deres krigsinnsats.58 krigsdekorasjoner utdelt på Slottet i går, Verdens Gang,  21. september 1945, s. 1.

 Etter krigen 
Etter krigen var Halle fra 1946 til 1947 luftfartsinspektør i Luftfartsdirektoratet.Morten Malmø (red.): Norge på vingene! Luftfartsverkets jubileumsbok, Oslo: Andante forlag, 1997, s. 46 og 112. Han gikk deretter tilbake til Luftforsvaret og gjorde stabstjeneste inntil han i 1952 ble flyattaché ved Norges ambassade i Storbritannia.  Halle vendte i 1954 tilbake til Norge og ble sjef for Horten Flyfabrikk, der han var til 1958. Han gjennomførte i 1955 kurs i administrasjon og ledelse ved Norges Handelshøyskole og tok fra 1957 til 1958 NATO Defence College i Paris.

I 1958 ble han utnevnt til oberst, da han en tid var midlertidig generalinspektør for Flyvåpenet..   Fra 1962 til 1965 var han leder for den sivile flyhavarikommisjonen. Halle var fra 1965 til 1972 sjef ved Rygge flystasjon. Han gikk av med pensjon i 1972.

 Utmerkelser 
I tillegg til Krigskorset med sverd ble Halle tildelt en rekke andre norske og utenlandske ordener og utmerkelser.Bjørn Steenstrup: Hvem er Hvem? 1979, Oslo: Kunnskapsforlaget, 1979, s. 222. For sin krigsinnsats, ble han også tildelt St. Olavsmedaljen med ekegren, Krigsmedaljen, Deltagermedaljen og Haakon VIIs 70-årsmedaljeGunnar Halles militære rulleblad.

Av britene ble han hedret med Distinguished Flying Cross - senere også med spenne - 1939–1945 Star, Air Crew Europe Star og France and Germany Star. Under sin tid som flyattaché ved Norges ambassade i England, ble han også tildelt Dronning Elizabeth IIs kroningsmedalje.

Fra Frankrike ble han tildelt Croix de guerre 1939–1945, og ble utnevnt til kommandør av 1. klasse av den franske Æreslegionen.

Halle ble også utnevnt til kommandør av 1. klasse av Finlands løves orden, og samme grad i den iranske Tadj-ordenen. Halle ble også innehaver av 2. klasse av den tunisiske Republikkens orden. 

Halle hadde ellers idrettsmerket i gull og statuetten, skimerket i gull og Forsvarsdepartementets premie [for skyting med pistol, sannsynligvis].

 Referanser 

Kategori:Offiserer i Luftforsvaret
Kategori:Norske oberster
Kategori:Personer fra englandsfarten 1940–1945
Kategori:Norske flyvere fra andre verdenskrig
Kategori:Krigskorset
Kategori:St. Olavsmedaljen med ekegren
Kategori:Krigsmedaljen
Kategori:Deltagermedaljen
Kategori:Haakon VIIs 70-årsmedalje
Kategori:Distinguished Flying Cross
Kategori:Finlands løves orden
Kategori:Æreslegionen
Kategori:Personer fra Nesodden kommune